钦定古今图书集成/明伦汇编/家范典/第017卷 > 《命子十章》晋·陶潜
## 钦定古今图书集成/明伦汇编/家范典/第017卷 > 《命子十章》晋·陶潜

悠悠我祖，爰自陶唐。邈为虞宾，历世重光。御龙勤夏，
《豕韦》翼商。穆穆司徒，厥族以昌。

纷纷战国，漠漠衰周。凤隐于林，幽人在丘。逸虬绕云，
奔鲸骇流。天集有汉，眷余愍侯。

于赫愍侯，运当攀龙。抚剑夙迈，显兹武功。《书》誓山河，
启土开封。亹亹丞相，允迪前踪。

浑浑长源。郁郁洪柯。群川载导。众条载罗。时有语默。
运因隆窊。在我中晋。业融长沙。

桓桓长沙，伊勋伊德。天子畴我，专征南国。功遂辞归，
临宠不忒。孰谓斯心，而近可得肃矣我祖，慎终如始。直方二台，惠和千里。于皇仁考，
澹焉虚止。寄迹风云，冥兹愠喜。

嗟余寡陋，瞻望弗及。顾惭华鬓，负影只立。《三千》之罪，
无后为急。我诚念哉，呱闻尔泣。

卜云嘉日。占亦良时。名汝曰俨。字汝永思。温恭朝夕。
念兹在兹。尚想孔伋。庶其企而。

厉夜生子，遽而求火。凡百有心，奚特于我。既见其生，
实欲其可。人亦有言，斯情无假。

日居月诸。渐免于孩。福不虚至，祸亦易来。夙兴夜寐。
愿尔斯才。尔之不才。亦已焉哉。